

**Pedagógiai elveink**

Iskolánkban fontos **általános cél**, hogy a **gyermek tanuljon meg tanulni, képességeit fejlessze**.

1. **Önállóság**: A *Montessori pedagógia* nyomán az önálló cselekvés által való tanulást részesítjük előnyben, és fontosnak tartjuk, hogy a gyermek önállóan végezze a feladatait, tanulja meg ellenőrizni a munkáját, vállaljon érte felelősséget. A tanulásáért, a haladásáért elsősorban ő maga a felelős.

2. **Kölcsönös tisztelet és együttműködés**: Fontosnak tartjuk, hogy a gyermekek tanuljanak meg csoportban dolgozni, elfogadni egymást, támogatni társaik munkáját, és vállaljanak felelősséget a közös munkáért is. A *kooperatív csoportmunka* és a *projekt- módszer* olyan tevékenységeket foglalnak magukba, amelyek ezt a célt szolgálják. (Ezek nem részei a Montessori pedagógiának.) Nem támogatjuk a versengés általi motiválását a gyerekeknek.

3. **Keresztyén értékrend és világszemlélet** kialakítására segítjük gyermekeinket, melyet pedagógusaink személyes életükkel példáznak és tesznek hitelessé. Ez nem csak erkölcsi nevelést jelent, hiszen Isten szeretetének a megismerése révén teljes értékű embernek tudhatja magát minden gyermek.

Szemléletünk a református hitelveken alapszik. A Tóközi egyházközségre, mint az iskola alapító gyülekezetére, fontos szellemi-lelki partnerként tekintünk.

Nem dogmatikus vallásosságra törekszünk, célunk a mindennapokban megélt hit, a bibliai gondolkodás és az imádságos lelkület támogatása.

A heti áhítat és napi csend-kör: kapcsolattartás Istennel és egymással, lehetőség arra, hogy - gyerekek és felnőttek együtt - mindennapi örömeinket, gondjainkat, kételyeinket megfogalmazzuk. Együtt imádkozunk - erre senkit nem kényszerítünk, de elvárás, hogy mindenki tiszteletben tartsa mások imádságát.

**Sajátosságaink**

**Módszerek, munkaformák:**

1. Az **előkészített környezet** fontos szerepet játszik a tanulási-tanítási folyamatban. Ez zömében **Montessori eszközök** nyitott polcon való elhelyezését jelenti, valamint a gyermekek olyan módon való ültetését, hogy ez az önálló tanulásnak megfeleljen.
2. **Napi-terv** vagy **heti-terv** szerint dolgozunk (0-4. oszt.), amit a pedagógus állít össze, figyelembe véve a gyerek egyéni képességeit, előzetes megfigyelések alapján a szenzibilis szakaszait, a munkabírását, és a tanulás lebontott céljait. A gyermek választja meg a feladatainak a sorrendjét, egy adott feladattípuson belül, esetleg a gyakorlatok mennyiségét.
3. Az 0-4 osztályban a gyerekek iskolai tevékenységének legalább 60%-a, a gimnáziumi osztályokban legalább 30%-a **önálló tevékenység**.
4. Ezen kívül gyakran alkalmazzuk a **projekt-módszert**, illetve a **kooperatív csoportmunkát**. Ennek érdekében projekt-heteket szervezünk az iskolában.
5. A gyermekek szisztematikus megfigyelésének részeként periodikusan ellenőrizzük őket, és az eszközökkel való munkájukat számon tartjuk. Megfigyeléseinket a félévi egyéni szülői értekezletek keretében megbeszéljük a szülőkkel.

**Szervezési formák:**

1. **Évfolyamok szerint**i osztályközösségekben dolgozunk. Alkalmanként vegyes életkori csoportokban szervezünk tevékenységeket.
2. **Tantárgy-specifikus órarend** szerint folyik az oktatás, amelyben viszont bizonyos tantárgyakat tömbökben tanítunk (anyanyelv, matematika, román nyelv)
3. Minden nap **csendkör**rel kezdődik, amelyen helyet talál a montessoris csend-gyakorlat, de áhítat és imádság, közös éneklés is.
4. Naponta kétszer **közösen étkeznek** a gyerekek a pedagógussal, ez a kétszer 10 perc is imával kezdődik és zárul.

**Feladat:** Igéket keresni étkezéshez, és imákat reggeli csendkörhöz.

**Kettős értékelés:**

1. Lebontott **értékelési lap**ot kapnak a gyerekek félév végén. **Szóbeli visszajelzés**t a gyermekek folyamatosan kapnak, amelyben a tanító, ill. tanár a gyermekek **erőfeszítéseit és teljesítményét** értékeli egyéni képességeikhez mérten. **Minősítéseink nem a gyermek személyiségére, adottságaira vonatkoznak**. A gyermekek teljesítményét **nem hasonlítgatjuk**, a minősítéseket, jegyeket diszkréten kezeljük.
2. Bejelentett témazáró felmérőket írnak a gyerekek, ezekre jegyeket kapnak. A napi ismeretek értékelésére “kis jegyeket” alkalmazhatunk. A jegyet kizárólag a tudás, ill. a befektetett munka értékelésére használjuk (rögtönzés, bejelentett írásbeli felmérő, szóbeli felelés, projektmunka értékelése, portfólió stb.) Félév végén más iskolákhoz hasonlóan lezárjuk a gyerekeket.

**Tanterv:**

**Az állam által megszabott tantervet követjük**, a következő megjegyzéssel:

1. Mivel a gyerekek **egyéni ritmusához igazodunk**, egy osztályon belül nem mindig ugyanazzal foglalkozik mindenki. Az **önálló munkára épített tanulás-tanítási folyamat** ezt lehetővé teszi, és nem hátráltatja a gyerekeket a tanulásban, hanem a készségek alaposabb begyakorlását teszi lehetővé. (Előfordulhat, hogy egy gyerek a saját korosztályához képest előbb vagy hátrébb tart a tananyaggal. Ha a lemaradás nagyon nagy és a saját képességekhez mért fejlődés nagyon kicsi, akkor javasolhatjuk az évismétlést.)